Basupi ba ga Jehofa, go sa kgathalesege gore ke ba setso sefe, ba tila ditlwaelo dipe tse di amanang le tumelo ya gore baswi ba a utlwa e bile ba ka nna le tlhotlheletso mo bathong ba ba tshelang. Dingwao tse di tshwanang le tebelelo, mekete e e dirwang ka nako ya phitlho, go keteka segopotso sa phitlho, mekete ya go bula matlapa, go direla baswi ditlhabelo, le meetlo ya baswagadi kana batlholagadi, di makgapha mme ga di itumedise Modimo ka gonne di amana le thuto e e seng ya Dikwalo, ya bodimona ya gore moya ga o swe. (Esek. 18:4) Bakeresete ba boammaaruri ga ba ka ke ba “ja mo ‘tafoleng ya ga Jehofa’ le mo tafoleng ya madimona,” ka jalo ga ba latele dingwao tseno. (1 Bakor. 10:21) Ba ikobela taelo eno: “Lo itomolole, . . . mme lo tlogele go ama selo se se seng phepa.” (2 Bakor. 6:17) Le fa go ntse jalo, ga se ka metlha go leng motlhofo go dira jalo.